Nice-aanval: Isis aanvaar verantwoordelikheidDie vragmotor wat in die aanval gebruik is. Foto: AP Photo/Luca Bruno Isis het in ŉ verklaring verantwoordelikheid aanvaar vir die aanval. Die egtheid van die verklaring kon nie onmiddellik bevestig word nie, maar dit is soortgelyk aan die wyse waarop die organisasie die afgelope paar maande verantwoordelikheid aanvaar het vir verskeie aanvalle. Die bestuurder van ŉ wit vragmotor het Donderdagaand op die promenade in ŉ groot skare, wat Bastilledag gevier en pas ŉ vuurwerkvertoning gekyk het, ingeploeg. Volgens BFM TV het die bestuurder vir sowat 2 km die vragmotor gebruik om in mense in te ploeg. Hy het ook op die skare losgebrand. Mohamed Lahouaiej Bouhlel, ŉ Tunisiese burger wat in Nice gebly het, is deur die polisie doodgeskiet. Vier mense is intussen in hegtenis geneem vir hul beweerde bande met Bouhlel. Sy eksvrou is een van die wat sedert Vrydagaand in aanhouding is. Wapens en handgranate is ook in die vragmotor gevind. Die Franse president, Francois Hollande, het die noodtoestand in Frankryk met nog drie maande verleng na die dodelike aanval. Hy het ook ŉ routydperk van drie dae afgekondig. In 2015 is 147 mense in terreuraanvalle in Frankryk dood. Intussen is 150 mense sedert die begin van die jaar in hegtenis geneem vir “terreuraktiwiteite”.